Mitjançant el Decret 206/2015, de 15 de setembre, es va establir el procediment d'acreditació i atribució de la quota de representativitat institucional de les organitzacions empresarials més representatives en l'àmbit de Catalunya (DOGC núm. 6958, de 17.9.2015).
Mitjançant l'Ordre EMO/309/2015, de 25 de setembre, es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC núm. 6969, de 5.10.2015).
Aquesta convocatòria es va interrompre amb la publicació de l'Ordre EMO/337/2015, de 2 de novembre, en tenir coneixement que Foment del Treball Nacional havia interposat recursos contenciosos administratius contra el Decret 206/2015 i l'Ordre de 25 de setembre de 2015, esmentats.
Igualment, la Federació de la Petita i Mitjana Empresa (Fepime) també va interposar recursos contenciosos administratius contra les dues disposicions.
Posteriorment es va reobrir el termini de la convocatòria amb l'Ordre TSF/24/2019, de 14 de febrer, publicada al DOGC de 18 de febrer de 2019.
Les organitzacions empresarials més representatives van assolir, amb la mediació de la Secretaria General del Departament de Treball, Afers Socials i Famílies, un Preacord en data 8 de març de 2019, que ha estat ratificat per part dels seus òrgans de govern, i notificat al Departament de Treball el dia 15 de març.
Aquest Acord resol el conflicte existent des de fa anys entre les entitats.
En aquest, el Departament de Treball, Afers Socials i Famílies, en consonància amb l'esperit que impera en el marc de la concertació social, es compromet a preservar el consens de les organitzacions, i per tant, per tal de garantir els acords del document subscrit, es compromet igualment a deixar sense efectes la convocatòria quadriennal.
L'exposat, doncs, justifica deixar sense efecte la convocatòria quadriennal oberta mitjançant l'Ordre TSF/24/2019, de 14 de febrer, abans esmentada, convocatòria que pretenia també donar solució al conflicte entre les entitats i que ha finalitzat amb l'Acord assolit entre aquestes, sens perjudici que es pugui novament convocar el procediment en cas que les parts deixessin sense efectes l'Acord esmentat.
Atès el que disposa l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya; la Llei 26/2010, de 3 d'agost, de règim jurídic i de procediment de les administracions públiques de Catalunya, i vist l'informe previ de l'Àrea Jurídica de Treball i Relacions Laborals, en ús de les facultats que em són conferides,
Deixar sense efectes l'Ordre EMO/309/2015, de 25 de setembre, per la qual es publica la convocatòria quadriennal per a l'acreditació i atribució de la quota de representativitat institucional de les associacions empresarials més representatives de l'àmbit de Catalunya (DOGC 6969, de 5.10.2015), i l'Ordre TSF/24/2019, de 14 de febrer, per la qual es reobre el procediment (DOGC núm. 7812, de 18-2-2019).
Aplicar el criteri de paritat, acordat entre les organitzacions empresarials més representatives, a tots els efectes, tant en els òrgans de representació, com en tots els àmbits i drets que la representació institucional comporta, amb totes les garanties i per mitjà dels instruments jurídics corresponents.